আতাইকুলা থানা সূত্র জানায়, স্থানীয়দের কাছ থেকে খবর পেয়ে মঙ্গলবার সকাল দশটার দিকে আতাইকুলা থানার গঙ্গারামপুর নামক স্থান থেকে তার লাশ উদ্ধার করা হয়।    পরিবারের উদ্বৃতি দিয়ে আতাইকুলা থানার ওসি হাবিবুল ইসলাম জানান, সিরাজুল ইসলাম টিপু ঢাকার মিরপুরে মিল্কভিটা কোম্পানীতে চাকরীর করতেন। গত ১০ জুলাই বাড়িতে আসেন। সোমবার রাত সাড়ে  আটটার দিকে তিনি বাড়ি থেকে বের হয়ে যাবার পর থেকে তার কোনো খোঁজ পাওয়া যায়নি।    ওসি হাবিবুল ইসলাম আরো জানান, নিহতের মাথায় বড় রকমের আঘাত করা হয়েছে। এছাড়া শরীরের বিভিন্ন স্থানে আঘাতের চিহ্ন রয়েছে। তাৎক্ষনিকভাবে হত্যার কারণ জানা যায়নি। লাশ ময়না তদন্তের জন্য পাবনা মেডিকেল কলেজ হাসপাতাল মর্গে পাঠানো হয়েছে। এ ঘটনায় থানায় প্রাথমিকভাবে একটি অপমৃত্যু মামলা দায়ের করা হয়েছে। পরিবারের পক্ষ থেকে এজাহার দিলে মামলা নেওয়া হবে বলে পুলিশ জানায়।    নিহত সিরাজুল ইসলাম টিপু বেড়া উপজেলার বৃশালিখা গ্রামের তছির  উদ্দিনের ছেলে।